b'\n_START_ARTICLE_\nGao\n_START_SECTION_\nIstorija\n_START_PARAGRAPH_\nGao nuo senov\xc4\x97s laik\xc5\xb3 buvo vienas svarbiausi\xc5\xb3 Transsacharin\xc4\x97s prekybos centr\xc5\xb3. Arab\xc5\xb3 \xc5\xa1altiniuose (Chorezmio, Jakubio veikaluose) miestas minimas nuo IX a. kaip Al-Kawkaw\xc2\xa0\xe2\x80\x93 did\xc5\xbeiausias Sudano kra\xc5\xa1to miestas. Ra\xc5\xa1oma, kad per Al-Kawkaw \xc4\x97j\xc4\x99s prekybinis kelias tarp Egipto ir Senov\xc4\x97s Ganos. Jau X a. j\xc4\xaf vald\xc4\x97 musulmonai. Senasis Gao miestas buvo keli kilometrai nuo dabartinio ir siejamas su Gao-Saney archeologine vietove._NEWLINE_XIII a. Gao valstyb\xc4\x97 \xc5\xbelugo ir tapo Malio imperijos dalimi. 1353\xc2\xa0m. Gao aplank\xc4\x97 Ibn Batuta. XIV a. Suni dinastija sukilo prie\xc5\xa1 Malio imperij\xc4\x85, ir, nors malie\xc4\x8diai sukilim\xc4\x85 numal\xc5\xa1ino, XV a. songajai visgi \xc4\xafk\xc5\xabr\xc4\x97 Songajaus imperij\xc4\x85 su sostine Gao. Pirmasis j\xc5\xb3 valdovas buvo Askija Mohamadas I, kurio sukurta imperija buvo did\xc5\xbeiausia visoje Vakar\xc5\xb3 Afrikoje. Leo Africanus apra\xc5\xa1\xc4\x97 Gao kaip svarb\xc5\xb3 prekybin\xc4\xaf centr\xc4\x85, kuriame buvo prekiaujama vergais, duona, m\xc4\x97sa, ry\xc5\xbeiais, moli\xc5\xabgais, melionais, agurkais. Manoma, kad XVI a. Gao gyveno ~45 t\xc5\xabkst. gyventoj\xc5\xb3._NEWLINE_1591\xc2\xa0m. maurai nusiaub\xc4\x97 Songajaus imperij\xc4\x85\xc2\xa0\xe2\x80\x93 jai \xc5\xbelugus, politinis ir prekybinis regiono centras persik\xc4\x97l\xc4\x97 \xc4\xaf Timbuktu. Gao sunyko iki kaimo ir v\xc4\x97l i\xc5\xa1augo tik valdant pranc\xc5\xabzams._NEWLINE_2012\xc2\xa0m. \xc4\xafvykus Tuareg\xc5\xb3 sukilimui, Gao buvo paskelbtas Azavado valstyb\xc4\x97s sostine. V\xc4\x97liau miesto kontrol\xc4\x99 per\xc4\x97m\xc4\x97 d\xc5\xbeihadistai, o 2013\xc2\xa0m. saus\xc4\xaf jungtin\xc4\x97s Malio\xe2\x80\x93Pranc\xc5\xabzijos paj\xc4\x97gos sugr\xc4\x85\xc5\xbeino Malio vald\xc5\xbei\xc4\x85 mieste.'